Voetfeite | Vrouekeur
Geskryf deur Caxton Magazines staff 15/07/2014
Lees meer in ons 25 Julie-uitgawe oor wat jou voete van jou gesondheid kan verklap. Christa Swanepoel gee hier voetfeite en gesels met ‘n spesialis.
Natania Pinheiro is ’n voetspesialis van Johannesburg. Sy sê die algemeenste redes waarom mense haar besoek, is:
Liddorings en eelte, weens die verkeerde skoene of skoene wat nie pas nie, of drukpunte in die voet wat verander as gevolg van veranderinge in die beenstruktuur.
Ingroeitoonnaels wat hoofsaaklik veroorsaak word deur stywe skoene of as die naels verkeerd geknip word.
Swaminfeksies van die vel of toonnaels.
Plantaarfasciitis, ’n inflammatoriese toestand wat die fassiale band op die sool van die voet affekteer. Dit word gereeld gesien by sportsmense, mense wat vir lang tye moet staan of mense met verkeerde looppatrone.
Natania se wenke vir gesonde voete
Volg goeie voethigiëne – dit sluit in om jou voete elke dag te was, veral tussen die tone, en om jou voete sorgvuldig af te droog. Gebruik ’n bevogtigende room as jou voete droog is. Maak die binnekante van jou skoene gereeld skoon, want om ’n skoon voet in ’n vuil skoen te druk, is steeds onhigiënies.
Gebruik die korrekte skoene. Skoene moet die regte lengte, wydte en diepte wees. Die voorste deel van die skoen moet die normale vorm van jou voet volg en nie styf of gepunt wees nie. Die oorgebruik van baie hoë skoene, veral vir lang tye, veroorsaak baie voetprobleme. Die korrekte skoene vir die korrekte geleentheid is ook baie belangrik. Sy raai mense aan om byvoorbeeld nie ’n ver ent te gaan stap met plakkies nie, maar eerder met ’n goeie paar hardloopskoene.
Kry betyds mediese hulp. As jy enige veranderinge in jou voet opmerk of pyn in jou voet ervaar, gaan sien eerder jou podiater betyds. Veral diabete moet minstens een keer per jaar by ‘n podiater uitkom of selfs meer indien hulle hoërisikopasiënte is.
Kontak Natania Pinheiro by 011 433 2480 of [email protected]
Bly droog Maak jou voete deeglik droog nadat jy gebad of gestort het, veral tussen die tone. Gooi daarna ’n antifungusvoetpoeier tussen jou tone om dit droog te hou.
Dra sokkies as jy kan As jy skoene sonder sokkies dra, is daar niks om die sweet wat jou voete natuurlik afskei, te absorbeer nie en dit word dan tussen jou tone en in jou skoene vasgevang. As jy nie sokkies kan aantrek nie, spuit antiperspirant tussen jou tone en onder jou voete.
Skink ‘n sopie As jy nie van die reuk ontslae kan raak nie, gooi ’n biejie vodka op ’n lap en vee jou voete daarmee af. Die alkohol in vodka is antisepties en sal jou voete droogmaak, wat in die proses die fungus en bakterieë vernietig wat die reuk veroorsaak.
Sit af dokter toe As niks wat jy doen, help nie, sal dit jou baat om ’n dermatoloog te gaan sien.